Татарстанда яңа авиакомпания барлыкка киләчәк

	2015 нче елда “Казан” аэропортында 2 млн нан артык пасажирга хезмәт күрсәтү планлаштырыла. Бу хакта бүген Казанның “Корстон” комплексында Татарстан Республикасы Транспорт һәм юл хуҗалыгы министрлыгының ТР Премьер-министры Илдар Халиков катнашында узган киңәйтелгән коллегия утырышында министр Ленар Сафин хәбәр итте. Утырышта шулай ук Федераль юл агентлыгы җитәкчесе Роман Старовойт, ТР буенча Баш федераль инспектор Ренат Тимерҗанов, ТР Муниципаль берәмлекләр советы рәисе Минсәгыйть Шакиров катнашты.	 Ленар Сафин “Ак Барс Аэро” авиакомпаниясенең күптән түгел үз эшчәнлеген туктатканын билгеләп узды. “Якын арада “Татнефть” ААҖ ярдәме белән яңа компания барлыкка киләчәк. Ул төбәкара пассажирлар ташуга йөз тотачак. Бүгенге көндә безнең төп бурыч – мөмкин кадәр кыска вакыт эчендә яңа компанияне теркәп, аның эшчәнлегенә Росавиациядән рөхсәт документларын алу”, - дип билгеләп узды министр. Аның сүзләренә караганда, яңа ширкәт 2015 нче елның икенче кварталыннан эшчәнлеген башлап җибәрәчәк, әлегә бу эшне “Оренбуржье” һәм Dexter авиакомпанияләре башкарачак. 
	Гөлнар ГАРИФУЛЛИНА	
Татар-информ

	№   | 29.01.2015	


